Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од од Адвокат Љубомира Најдовска од Неготино, поднесена против Министерство за транспорт и врски, по предметот Барање за пристап до информации од јавен карактер, на ден 03.06.2025 година, го донесе следното:

**Р Е Ш Е Н И Е**

1. Жалбата изјавена од Адвокат Љубомира Најдовска од Неготино, поднесена против Министерство за транспорт и врски, заведена во Агенцијата со бр.08-120 на 22.05.2025 година, по предметот Барање за пристап до информации од јавен карактер, **СЕ УВАЖУВА**.
2. **СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето.**
3. **Решението на Имателот на информации бр.03-873/13 од 06.05.2025 година, се поништува.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Адвокат Љубомира Најдовска од Неготино, како што е наведено во Жалбата на 05.02.2025 година преку електронска пошта поднела Барање за пристап до информации од јавен карактер до Министерство за транспорт и врски, со кое побарала да и се достави електронски запис во електронска форма следната информација:

„Барам да ми доставите препис ОДОБРЕНИЕ ЗА ГРАДБА издавено по Проект за инфраструктура за изградба на далековод 110 КВ ТС 110/35 КВ „ВЕЦ ДЕМИР КАПИЈА (ДРЕН)” ТС 400/110 КВ „ДУБРОВО” и за изградба на трафостаница ТС 110/33КВ „ВЕЦ ДЕМИР КАПИЈА (ДРЕН)” КО ТРЕМНИК Општина Неготино, КО ПРЖДЕВО, КО ДЕМИР КАПИЈА, КО БЕСВИЦА, КО ЧИФЛИК, КО ДРЕН-ОПШТИНА ДЕМИР КАПИЈА, КО ПЕТРОВО-ОПШТИНА ГЕВГЕЛИЈА, издадено од Министерство за танспорт и врски на правнотолице-инвеститор Друштво за трговија и услуги КАЛТУН ЕНЕРЖИ ДООСкопје, со седиште на БУЛЕВАР МАРКС И ЕНГЕЛС бе.1/5-2 Скопје-Центар, со ЕМБС 6881467 и ЕДБ МК 4080013538040 “

Имателот на информации на ова Барање на 13.03.2025 година со електронска порака го известил барателот дека „Ве информираме дека, согласно член 6, став 1, алинеја 4 од Законот за слободен пристап до информации од јавен карактер, информациите за кои станува збор во Вашето барање претставуваат исклучок од слободен пристап до информации. Оттука, Ве советуваме да поднесете барање до надлежната организациона единица , во овој случај Секторот за документирање и управување со градежно земјиште, согласно Законот за адвокатура.”

Барателот на информацијата преку електронска пошта поднесе повторно барање на 28.03.2025 година.

Имателот на информации на повторно поднесеното барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-120 на 07.04.2025 година.

Агенцијата со електронски допис бр.08-120 од 07.04.2025 година ја препрати Жалбата до Имателот на информации. Имателот на информации не се произнесе по однос на препратената жалба.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, донесе Решение бр.08-120 од 23.04.2025 година, со коемуналожи на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер и **да ја достави бараната информација на начин и во форма наведени во барањето.**

Имателот на информации по добивањето на Решението на Агенцијата на 24.04.2025 година достави електронски допис заведен во Агенцијата со бр.08-120 со прилог Произнесување по жалба од 08.04.2025 година каде што наведува „...Во однос на предметната Жалба, а имајќи ги предвид сите релевантни факти и законски одредби, Ве известуваме за следното: Министерството за транспорт постапи во согласност со член 8, став 3 од Законот за слободен приатап до информации од јавен карактер... барателот беше контактиран и упатен на можноста за добивање на потребните информации преку механизмите предвидени во Законот за адвокатура, со оглед на специфичнат природа на бараната информација поврзана со правен предмет, односно судска постапка...не е непосреден сосед на градежната парцела за која е издадено Одобрението за градење, што дополнително ја доведува во прашање основаноста на барањето...”.

Поради тоа што не постапил по, односно не ја доставил бараната информација, Барателот на информации во законски предвидениот рок повторно достави Жалба до Агенцијата, заведена со број 08-120 од 22.05.2025 година.

Агенцијата со електронски допис бр.08-120 од 23.05.2025 година ја препрати Жалбата до Имателот на информации. Имателот на информации не одговори на дописот на Агенцијата.

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што го одбива пристап до бараните информации наведувајќи дека „...во претходна комуникација го ивести барателот... дека бараната информација...може да биде побарана преку механизмите предвидени во Законот за адвокатура…” без да донесе решение согласно Законот за слободен пристап до информации од јавен карактер.

Агенцијата му укажува на Имателот информации дека согласно член 5 став 1 од Законот за експропријација Јавен интерес се утврдува за: - градење на објекти и изведување работи од значење за Република Македонија, а во член 6 став 1 алинеја 1 од истиот Закон Јавен интерес од значење за Република Македонија согласно со овој закон се утврдува заради: - градење на далноводи со напонско ниво од и над 35КВ, кој што член го наведеува Имателот на информацијата во произнесувањето по жалбата. Според овој член неспорно е дека бараната информација е информација од јавен интерес.

Исто така, Агенцијата му укажува на Имателот информации дека доколку смета дека бараната информација претставува исклучок нормиран во член 6 став 1 од Законот за слободен пристап до информации од јавен карактер, по спроведување на задолжителниот Тест на штетност, како задолжителна постапка, треба да утврди кој е интересот кој се заштитува, да утврди кои се штетните последици кои би настанале со објавувањето на бараната информација, а не само како што во навел во произнесувањето „...ставот на Секторот за документирање и управување со градежно земјиште...доставен во нивниот допис, каде укажува на счледните ралевантни законски одредби: Член 6 од Законот за слободен пристап до информации од јавен карактер...”

Горенаведената должност произлегува од членот 6 став 3 од Законот за слободен пристап до информации од јавен карактер, во кое е наведено дека: “По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Тоа значи дека исклучоците од член 6 став 1 не се апсолутни и во одредени случаи, по спроведен тест на штетност може да се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1, Имателот е должен да ја информира јавноста со објавување на податоци од негова надлежност, како и за документи кои се однесуваат на актите од надлежноста на имателот на информации. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Во конкретниот случај, Имателот на информации е должен да постапи согласно укажувањата на Агенцијата да донесе Решение со кое ќе го уважи Барањето и на барателот ќе му ги достави бараните информации, **на начин и во форма наведени во Барањето**.

 Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

-имател на информацијата